**SOLDAŢI ÎN DRAGOSTE**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-am înrolat pentru război

Camuflaţi, doar cu umerii goi,

Pe un teren pustiu, neutru,

Acolo unde vulturii se-ntorc

În plisc doar cu oţel şi cupru,

Unde noi am fost părăsiţi

De ochii noştri cândva îndrăgostiţi,

Am fost lăsaţi cu armele în mâini,

Cu glasul stins, cu-nnoroitul port,

Într-un deşert de vise: doi străini...

Fără simţiri, cu amintirile uitate

Încercăm să murim până la noapte,

Când îngeri vor veni, vor şterge tot:

Toate luptele pe care le-am purtat

Şi ne vor injecta al iubirii antidot...

Câte tranşee am săpat prin suflet

Până ca-n palme să-nceapă camuflet,

Cât ne-am ascuns de umbre şi de şoapte

Şi câte gloanţe-n van s-au consumat

Ca în final să ne-ngrozim de ale noastre fapte...

Ne-am mai uitat zâmbind în setea disperată

Unul la celălalt: doi veterani în contrast,

Doi eroi cu dragostea secerată

Ne-am scos armele şi am tras...